**რემედიაცია - საგნობრივი სტანდარტის დაძლევის რისკის ქვეშ მყოფ მოსწავლესთან მუშაობის პოლიტიკა**

სკოლაში პრიორიტეტულ საკითხად მიიჩნევა იმ მოსწავლეთა დახმარება, რომლებიც სხვადასხვა მიზეზით სათანადოდ ვერ ივითარებენ ფუნდამენტურ აკადემიურ უნარებს.

ამ მიზნით შემუშავებულია საკონსულტაციო მომსახურება და რემედიაცია. რემედიაცია მიზნობრივი აქტივობების საშუალებით არსებული პრობლემის შემცირებას ან სრულად გადაჭრას ნიშნავს.

სარემედიაციო პროგრამის სამიზნე ჯგუფში არ შედიან ის მოსწავლეები, რომლებიც სწავლობენ ინდივიდუალური სასწავლო გეგმით. აღნიშნული პროგრამა იქმნება ბავშვებისთვის, რომლებიც სწავლის პროცესში აწყდებიან სხვადასხვა ტიპის სირთულეებს.

**სარემედიაციო პროგრამის მიზანი**

სარემედიაციო პროგრამის დახმარება მაშინ ხდება საჭირო, როცა საკონსულტაციო მომსახურებით ვერ ხერხდება კონკრეტულ მოსწავლეებში საბაზისო აკადემიური უნარების განვითარება.

სკოლაში შემუშავებულია საგნობრივი სტანდარტის დაძლევის და მოსწავლეთა შედეგების გაუმჯობესების მიზნით სარემედიაციო მომსახურეობის პოლიტიკა, რომელიც მოიცავ სწავლების სამივე საფეხურს.

ამ ინტერვენციის მიზანია მოსწავლეთა ხელშეწყობა სწავლის ფუნდამენტური უნარების ათვისების კუთხით არსებული სირთულეების აღმოსაფხვრელად. მოსწავლეები სწრაფად ეწევიან სასწავლო პროცესს და პროგრამას, და მოკლევადიანი რემედიაციის შემდეგ, წარმატებებს აღწევენ საგანში.

**სარემედიაციო პროგრამის სამიზნე ჯგუფი და შერჩევის კრიტერიუმები**

რემედიაციის პროგრამა ორიენტირებულია მასში ჩართული თითოეული მოსწავლის ინდივიდუალურ საჭიროებებზე და სტანდარტების მისაღწევად გამოიყენება სწავლების მრავალფეროვანი ფორმები და სტრატეგიები.

პროგრამაში მონაწილეობენ ისეთი მოსწავლეები, რომელთათვისაც სტანდარტული სასწავლო პროცესი სხვადასხვა საკვანძო/სამიზნე ინდიკატორით განსაზღვრული უნარ-ჩვევების დასაუფლებლად საკმარისი არ არის.

სარემედიაციო ჯგუფში ჩართულობისათვის მოსწავლეთა შერჩევა ხდება შემდეგი კრიტერიუმების გათვალისწინებით:

* მოსწავლე **არ საჭიროებს** სპეციალური, ინდივიდუალური სასწავლო გეგმით მუშაობას, მაგრამ საჭიროებს დამატებით მეცადინეობას;
* მოსწავლის მიერ არ ხდება სისტემატურად საშინაო დავალებების მომზადება;
* მოსწავლის მიერ არ ხდება საგაკვეთილო პროცესში ჩართულობა და აქტიურობა;
* მოსწავლე არ/ვერ ასრულებს შემაჯამებელ დავალებას;
* მოსწავლის ცოდნის დონე არ/ვერ შეესაბამება მინიმალურ მისაღწევ შედეგს;
* მოსწავლეს აქვს ხშირი გაცდენები და სხვა.

**სარემედიაციო ჯგუფის ზომა და რაოდენობა**

სარემედიაციო ჯგუფში მოსწავლეთა რაოდენობა განსაზღვრულია 3-6 ბავშვით. მოსწავლეთა რაოდენობისა და სკოლის ინტერესებიდან გამომდინარე, სკოლაში შეიძლება შეიქმნას ერთი, ორი ან რამდენიმე სარემედიაციო ჯგუფი ყველა საგანში.

**სარემედიაციო პროგრამის ინტენსივობა და საფასური**

სარემედიაციო პროგრამა თითოეულ საგანში ითვალისწინებს 18 გაკვეთილს (გაკვეთილის ხანგრძლიობააა 40-45 წთ), რომელიც ტარდება 6 კვირის განმავლობაში (კვირაში 3 გაკვეთილი). გაკვეთილები ტარდება არასაგაკვეთილო დროს, გაკვეთილების დაწყებამდე ან დასრულების შემდეგ. სარემედიაციო ჯგუფის ძირითადი ფორმატია მცირე ჯგუფებში, წყვილებში ან ინდივიდუალური მუშაობა (მომსახურეობის სრული საფასური შეადგენს 250 ლარს).

**სარემედიაციო პროგრამის განხორციელების საფეხურები და ვადები**

**საფეხური 1.** მოსწავლეთა შერჩევა სარემედიაციო პროგრამაში ჩასართავად საგნის მასწავლებლის და კათედრის თავმჯდომარის მიერ, დიაგნოსტირების სხვადასხვა ინსტრუმენტის გამოყენებით (საკონსულტაციო მომსახურება, სკრინინგ ტესტი და სხვა);

**საფეხური 2**. სარემედიაციო ჯგუფის დაკომპლექ ტება და განრიგის გამოქვეყნება სკოლის დირექტორის მიერ;

**საფეხური 3.** სარემედიაციო პროგრამის შემუშავება ჯგუფის საჭიროებებიდან გამომდინარე და ჩასატარებელი სასწავლო აქტივობების დაგეგმვა საგნის, რემედიაციის მასწავლებლის და კათედრის თავმჯდომარის მიერ;

**საფეხური 4.** სარემედიაციო გაკვეთილების ჩატარება, რომლის განმავლობაში აღირიცხება მოსწავლეთა დასწრება, გამოიყენება სასწავლო რესურსები და სწავლების რემედიაციული ტექნიკები, იქმნება მოსწავლეთა ინდივიდუალური პორტფოლიოები, ხდება მინიმუმ ორ კვირაში ერთხელ კომუნიკაცია მშობლებთან და მოსწავლის ძირითად საგნობრივ მასწავლებელთან მინიმჯუმ.

**საფეხურის 5.** სარემედიაციო პროცესის მონიტორინგი და შუალედური შეფასება საგნის მასწავლებლისა და კათედრის თავმჯდომარის მიერ. სწავლების პროცესში ხორციელდება ინტერვენციის პროცესის შუალედური მონიტორინგი. განიხილება მოსწავლეების პორტფოლიოები, პროგრესის მონიტორინგისა და ინტერვენციის მონიტორინგის შედეგები, მიიღება მნიშვნელოვანი გადაწყვეტილებები და შემუშავდება რეკომენდაციები მოსწავლის სწავლის პროცესში ჩართული პირებისთვის (მასწავლებელი, მშობელი და ა.შ.).

**საფეხური 6.** ინტერვენციის შედეგების ანალიზი და გადაწყვეტილებების მიღება სკოლის მენეჯმენტის მიერ. ინტერვენციის შედეგების ანალიზი ხორციელდება შემაჯამებელი ტესტირების საფუძველზე, სარემედიაციო ჯგუფის მასწავლებლის მიერ, რომელიც გამოავლენს პროგრესს თითოეული მოსწავლისთვის, თითოეული სარემედიაციო ჯგუფისთვის და მთლიანად სამიზნე ჯგუფის მოსწავლეებისთვის. შედეგების სვოტ ანალიზს კათედრის თავმჯდომარესთან ერთად, რემედიაციის ჯგუფის და საგნის მასწავლებლები წარუდგენენ დირექტორის მოადგილეს სასწავლო დარგში.

**რემედიაციის პროგრამის მონაწილეთა ფუნქციები და მოვალეობები**

მოსწავლეთა სარემედიაციო ჯგუფთან გაკვეთილებს წარმართავს საგნის მასწავლებელი, რომელიც, შესაძლოა, არ იყოს საგნის ძირითადი მასწავლებელი. პროგრამას ხელმძღვანელობს კათედრის თავმჯდომარე, რომელიც ანგარიშვალდებულია დირექტორის მოადგილესთან სასწავლო დარგში.

**სკოლის მენეჯმენტი**

* სასკოლო საზოგადოებას აცნობს რემედიაციის პროგრამის მნიშვნელობასა და არსს;
* ამტკიცებს მასწავლებლებს რემედიაციის პროგრამის განსახორციელებლად;
* მონიტორინგს უწევს სარემედიაციო პროგრამის განხორციელებას;
* აანალიზებს ინტერვენციის საბოლოო შედეგებს;
* ქმნის რემედიაციის პროგრამის განხორციელებისთვის ხელსაყრელ გარემოსა და პირობებს სკოლაში (საკლასო ოთახის გამოყოფა, განრიგის შემუშავება და ა.შ.);

**საგნობრივი კათედრის თავმჯდომარე**

* საგნის მასწავლებელთან შეთანხმების საფუძველზე ადგენს მოსწავლეთა სიებს რემედიაციის პროგრამაში ჩასართავად და აორგანიზებს რემედიაციის ჯგუფებს;
* შეარჩევს მასწავლებლებს რემედიაციის პროგრამის განსახორციელებლად და ადგენს გაკვეთილების განრიგს;
* მონაწილეობს შესაბამის საგანში რემედიაციის პროგრამის შედგენაში, მონიტორინგში და შედეგების შეჯამებაში;
* სვოტ ანალიზის შედეგებს წარუდგენს დირექტორის მოადგილეს სასწავლო დარგში;

**საგნის ძირითადი მასწავლებელი**

* შეარჩევს და წარადგენს მოსწავლეს სარემედიაციო ჯგუფში ჩასართავად;
* თანამშრომლობს სარემედიაციო ჯგუფის მასწავლებელსა და კლასის დამრიგებელთან პროგრამის მსვლელობის დროს;
* სასწავლო პროცესში ითვალისწინებს სარემედიაციო ჯგუფის მასწავლებლის რეკომენდაციებს;
* თანამშრომლობს მშობელთან მოსწავლის სარემედიაციო პროგრამაში ეფექტურად მონაწილეობის მიზნით.

**რემედიაციის ჯგუფის მასწავლებელი**

* მონაწილეობს შესაბამის საგანში რემედიაციის პროგრამის შედგენაში;
* დადგენილი ცხრილის მიხედვით ატარებს სარემედიაციო გაკვეთილებს, აკვირდება და აღრიცხავს მოსწავლეთა პროგრესს;;
* რეგულარულად თანამშრომლობს მშობლებთან, ფსიქოლოგთან, კლასის
დამრიგებელთან და საგნის ძირითად მასწავლებელთან მოსწავლის მოტივაციისა და სასწავლო შედეგების ამაღლების მიზნით;
* სარემედიაციო პროგრამის დასასრულს ატარებს ფოკუსირებულ ტესტს (პოსტ-ტესტს) მოსწავლეთა პროგრესის გაზომვის მიზნით;
* დირექტორის მოადგილე სასწავლო დარგში კათედრის თავმჯდომარესთან ერთად რემედიატორ მასწავლებლებთან თანამშრომლობით განიხილავს და აანალიზებს მოსწავლეების შედეგებს შემდეგი მასალების საფუძველზე: ტესტები, მოსწავლის პორტფოლიო, მასწავლებლის ჩანაწერები და ა.შ. შეიმუშავებს რეკომენდაციებს მოსწავლისათვის; რეკომენდაციებს უზიარებს კლასის დამრიგებელს, საგნის ძირითად მასწავლებელსა და მშობლებს;
* მონაწილეობს რემედიაციის პროგრამის შემაჯამებელ შეხვედრაში.

კ**ლასის დამრიგებელი**

* თანამშრომლობს სარემედიაციო ჯგუფის მასწავლებელსა და საგნის ძირითად მასწავლებელთან;
* ხელს უწყობს მშობლების მხარდაჭერას მოსწავლის სარემედიაციო პროგრამაში მონაწილეობის პროცესში, ეფექტურ კომუნიკაციას მშობელსა და სარემედიაციო ჯგუფის მასწავლებელს შორის

**მშობელი**

* ეცნობა რემედიაციის პროგრამის ფარგლებში მოსწავლესთან დაკავშირებულ მიზნებს, გაკვეთილის განრიგსა და სხვა მნიშვნელოვან ინფორმაციას;
* აფორმებს სკოლასთან ხელშეკრულებას დამატებით მომსახურებაზე და იცავს ხელშეკრულების პირობებს;
* თანამშრომლომლობს სარემედიაციო ჯგუფის მასწავლებელთან, საგნის ძირითად მასწავლებელსა და კლასის დამრიგებელთან მოსწავლის აკადემიური პრობლემების შესწავლის მიზნით;
* უზრუნველყოფს მოსწავლის რეგულარულად დასწრებას სარემედიაციო გაკვეთილებზე.